Notum sit omnibus sanctæ æcclesiæ fidelibus quod Yvo, Avalensis, et conjux ejus Adelaidis, concedentibus filiis suis Yvone, Johanne, Hugone, Tosart, Gaufredo, Hermanno et Hugone, juniore, dederunt et gratanter concesserunt Deo et Sanctæ-Mariæ Molismensi ecclesiam Sancti-Moderati; id est presbiteratum, offerendas, et quicquid ad presbiteratum pertinet. De omni autem labore quem monachi quoquomodo laboraverint, et de omni nutrimento eorum totam decimam monachis similiter concesserunt; de reliqua communi decima, totam medietatem. Si aliena vero animalia monachi habuerint, talem partem in decima accipient, pro suo labore, qualem in animalium laboribus habuerint, et quod residuum fuerit, iterum per medium parcietur. Post mortem vero supradicti Yvonis, uxor ejus Adelaidis, et filii ejus, hoc donum injuste calumpniati sunt, una et altera vice. Qui multis ratiociniis et placitis conventi, tandem se recognoverunt, et omnia, sicut supra scriptum est, gratanter laudaverunt, et pro salute animarum suarum ipsi et amici eorum societatem æcclesiæ sibi dari pecierunt, et impetraverunt. Et pro his et talibus calumpniis reprimendis, quas seculares quique ideo multocies inferunt, ut aliquid a monachis, vel clericis, possint extorquere, quamvis injuste calumpniati fuissent, tamen, pro pacis custodia, de bonis æcclesiæ caritatem LX solidorum inter duas vices habuerunt. Hoc etiam est notandum, si casu contigerit, ipsam dominam vel aliquem filiorum, vel hominum ejus, more hospitis supervenire bis in anno, et hospitium requisierint, non aliqua consuetudine sed debita omnibus caritate, et monachi noluerint eis prebere sumptus necessaria, quod non eos depredabunt, vel aliquam molestiam pro hoc inferrent, sed prius abbati vel priori ostendent, et ipse faciet convenienter restitui quod ipsi necessario expenderint. Factum est hoc apud Avalense oppidum, in refectorio canonicorum, XIV kalendas octobris. Hujus conventionis testes sunt: Lambertus, archipresbiter; Henricus, Autissiodorensis clericus; Eldredus, presbiter; Robertus de Sancto-Medardo; Odo Dives; Artaldus Balbus; Nicholaus, vicecomes; Rotbertus de Castelliolo, Wido Richardus; Radulfus de Nemeio; Hugo Infans.